TV7 JERUUSALEMMA UUDISED
Meie tänased teemad -
Iraani president soovis juutidele head uut aastat
Süüria valitsus kaitseb juute
Netanyahu väitel tuleb Iraani tuumaprogramm peatada
Infoleke Iisraeli-palestiinlaste rahukõnelustelt
Uus seadus peaks takistama illegaalset immigratsiooni
Ariel Sharonile tehti kõhuoperatsioon
Eelmisel nädalal tähistati Iisraelis 5774. juudi kalendri uut aastat.
Ha'aretzi teatel soovis Iraani president Twitteri kaudu
juutidele, eriti Iraani omadele, head uut aastat.
Arvatakse, et Twitteri konto töötab president Hassan Rohani loal.
Tänavu ametisse nimetatud Rohanit peetakse suhteliselt mõõdukaks.
Ta on valmis Iraani tuumaprogrammi läbipaistvamaks muutma.
Siiski keeldus ta Lääne ja Iisraeli nõudest
uraanirikastamist vähendada.
Valimiste ajal kritiseeris ta oma eelkäija Ahmadinejadi
juutidevastaseid kõnesid ja viharetoorikat.
Kuigi Iraanis elas kunagi Lähis-Ida suurim juudikogukond,
on neid tänapäeval järgi alla 10 000.
The Jerusalem Post kirjutas uue aasta eel
Süüria juutide olukorrast.
Anonüümse allika sõnul on Süürias järgi vaid ca 50 juuti,
kellest enamik keskeas, ca 45-50-aastased.
Nooremaid ja lapsi enam polevat.
Kui Süüria lubas 1992. a emigreeruda,
kolis enamik kogukonna liikmeid Iisraeli või USAsse,
ja Süüria juudikogukond kahanes drastiliselt.
Teised vähemused, nagu kristlased, druusid ja kurdid,
on Süüria kodusõjas jagunenud või erapooletuiks jäänud.
Kuna Süüria juudid elavad Assadi halduses olevas piirkonnas,
ja mässuliste seas on üha enam islamistlikke militante,
tundub, et Süüria juudid loodavad armeele.
The Jerusalem Postiga rääkinud allika sõnul on Süüria juudid
ühenduses valitsusega, kellelt saavad kaitset piirkondades,
kus valitsus endiselt toimib.
Perifeerias käiv sõda juutide argielu eriti ei mõjuta.
Nad tunnevad end üsna turvaliselt, ei valmistu maalt lahkuma,
vaid püüavad säilitada kogukonna põhistruktuure
ning hoolitsevad sünagoogi ja haudade eest.
The Times of Israel kirjutas Iisraeli peaministri
Benjamin Netanyahu ingliskeelsest uusaastakõnest.
Netanyahu kiitis 5-minutilises kõnes Iisraeli tehnoloogilisi saavutusi,
viitas Iisraeli rahulikumale olule võrreldes naabritega,
hoiatas Iraani-ohu eest ja rääkis majanduskasvust
ning vajadusest, et kõik juudid oleksid Iisraeliga ühtsed.
Netanyahu rääkis ka käimasolevaist USA vahendatud rahukõnelustest.
Netanyahu sõnul tahab Iisrael tõelist rahu.
Peaministri väitel püüab Iisrael palestiinlastega rahu edendada,
säilitades samal ajal julgeolekut ning kindlustada,
et rahu tuleks tõeline ja kestev.
Netanyahu tahab rahu, mis põhineks Iisraeli
ja juudiriigi tunnustamisel ja iisraellaste julgeolekul.
Süürias käiva sõja valguses lubas Netanyahu Iisraeli kaitsta
Iisraelile turvaliste otsustega.
Netanyahu sõnul on Iraani-oht endiselt ülioluline,
sest tuumaprogramm jätkub, ähvardades Iisraeli, regiooni
ja kogu maailma rahu.
Peaministri sõnul tuleb Iraani tuumaprorgramm peatada.
Iisrael ei luba, et maailma ohtlikeim valitsus
saaks maailma ohtlikeimad relvad.
Netanyahu lõpetas kõne kiites juutide ühtsust,
mis on Iisraeli jõu ja jätkuva edu allikas.
The Times of Israel kirjutas Iisraeli-palestiinlaste
eelmise nädala rahukõnelustest.
Hiljuti uuesti käivitunud rahukõnelustelt
saadi eelmisel kolmapäeval esimesi detailseid teateid.
AP-ga rääkinud PO ametniku sõnul
tegi Iisrael ettepaneku jätta Läänekaldal puutumata
kümneid juudi asundusi ja armeebaase
eesmärgiga rajada Palestiina riik ajutiste piiridega.
PO ametniku sõnul on ettepanek vastuvõetamatu,
ja näitab, kui raske on jõuda kokkuleppeni,
mis lõpetaks aastakümneid kestnud konflikti.
PO ametnik jäi anonüümseks, kuna osapooled lubasid
USA välisministrile John Kerryle, et kõnelustest meediale ei räägita,
mis seni on enamjaolt õnnestunud.
Palestiinlased tahavad oma tulevasse riiki piirkondi,
mis Iisraeli vallutas 1967. a sõjas, ehk Läänekallast, Ida-Jeruusalemma
ja Gaza sektorit.
Peaminister Netanyahu keeldub 1967. a piiridesse naasmast.
Mõte ajutiste piiridega Palestiina riigist
meeldib aga tavaiisraellastele.
Selline lepe annaks palestiinlastele iseseisvuse,
kuid lükkaks edasi kõnelused raskematel teemadel,
nagu Jeruusalemma saatus ning miljonite Palestiina põgenike
ja nende sugulaste staatus.
Palestiinlased on vastu isegi piirkondliku leppe mainimisele,
kartes, et see jääb nende unelmaist liiga kaugele ja muutub püsivaks.
Israel HaYom kirjutab uuest seadusest,
mis ei lase illegaalseil immigrantidel koju raha saata.
Knesset kiitis heaks ja siseminister Gideon Sa'ar
allkirjastas eelmisel nädalal seaduseelnõu,
mis keelab illegaalseil immigrantidel Iisraelist rahaülekandeid teha.
Seadus pidi jõustuma eelmisel reedel.
Uus seadus keelab rahaülekanded ka illegaalsete töötajate eest.
Illegaalne immigrant võib riigist raha või omandit välja viia
vaid ise maalt lahkudes.
Kaotades olulisima illegaalseid immigrante maaletoova ajendi,
palgaraha saatmise kodumaale, loodetakse,
et illegaalid lahkuvad riigist vabatahtlikult.
Arutz Sheva kirjutab Iisraeli ekspeaministri
Ariel Sharoni kõhuoperatsioonist Tel Hashomeri haiglas.
Ca tunni kestnud operatsiooni käigus
asetati Sharoni seedetraktiga ühendatud voolik,
mille kaudu ta toitaineid ja muid vedelikke saab,
õnnestunult uude kohta.
Sharon on olnud viimased aastad Tel Hashomeri hoolduskeskuses
ja tema seisund on endine.
Sharonil oli 4. jaanuaril 2006. a massiivne insult
ja ta on sellest peale koomas olnud.
Sharoni uurinud Ben Gurioni Ülikooli teadlaste sõnul
nähti tema ajupiltides selget reaktsiooni,
kui talle näidati pereliikmete fotosid
ja anti kuulata poja lindistatud häält.
Sharoni poeg väitis 2011. a, et isa on aeg-ajalt ärkvel
ning on liigutanud poja palvel sõrmi.
Endine parem-tsentristliku Likudi esimees
oli autoriks 2005. a teostatud taandumisplaanile,
kus Põhja-Samaariast, Gush Katifist, evakueeriti 8000 juuti.
Valitsus lootis, et operatsioon viib rahuliku eluni,
kuid raketirünnakud Gazast jätkusid endistviisi.
Need olid meie tänased uudised. Shalom ja kohtumiseni!
Tõlge: Monika Jaaguri